দল একের পর এক ম্যাচে হারছে। চিরপ্রতিদ্বন্দ্বী ভারতের সামনে কার্যত কোনও প্রতিরোধ ছাড়াই আত্মসমর্পণ করছে পাকিস্তান। এমন সময়েই মেজাজ হারানোর শোয়েব আখতার। ভারতীয় সাংবাদিকের বিরুদ্ধে খারাপ ব্যবহার করার অভিযোগ উঠল তাঁর বিরুদ্ধে।

এই বিষয়ে অন্যান্য খবর

আফ্রিদির পরে শোয়েব, কাশ্মীরের ‘প্রকৃত স্বাধীনতা’ চেয়ে বিতর্কিত মন্তব্য পাক পেসারের


ঘটনাটি অবশ্য এশিয়া কাপে ভারত-পাকিস্তান দ্বিতীয়বার মাঠে মুখোমুখি হওয়ার ঠিক আগেই। সর্বভারতীয় এক টিভি নিউজ চ্যানেলে টক শো’য় স্পষ্টতই মেজাজ হারালেন অতীতের স্পিডস্টার। সেই টক শো-তে সন্দীপ পাতিল, গৌতম গম্ভীরের মতো তারকারাও উপস্থিত ছিলেন। পাকিস্তান থেকে সেই শো-য়ে হাজির ছিলেন শোয়েব।
তবে সঞ্চালিকা রসিয়ে রসিয়ে শোয়েবকে জিজ্ঞাসা করেন, পাকিস্তানের দুর্বল ক্রিকেট খেলার কারণ। ঘটনাচক্রে, সেই প্রশ্নের সঙ্গে ‘স্বচ্ছ ভারত অভিযান’, ‘ধুলাই’ এমন শব্দবন্ধনী ব্যবহার করেছিলেন। তিনি প্রশ্ন করেন, টিম ইন্ডিয়া সম্ভবত এশিয়া কাপে স্বচ্ছ ভারত অভিযানের সঠিক প্রয়োগ করছেন দুবাইয়ে। এরপরেই আরও তিনি বলেন, পাকিস্তান ফের একবার ভারতের কাছে হারের প্রস্তুতি নিচ্ছে কিনা! এতেই মেজাজ সপ্তমে ওঠে ‘রাওয়ালপিণ্ডি এক্সপ্রেসের’।
তিনি সোজাসুজি সঞ্চালিকাকে সঠিক ভাষা ব্যবহার করে প্রশ্ন করতে বলেন। সম্মান দিয়ে অতিথি বক্তাদের প্রশ্ন করার পরামর্শও দেন। সেই সময় দৃশ্যতই রাগে ফুঁসছিলেন শোয়েব। তারকা ক্রিকেটারকে বলতে শোনা যায়, ক্রিকেট সম্পর্কে প্রশ্ন থাকলে জিজ্ঞাসা করা হোক। স্বচ্ছ ভারত অভিযান-এর মতো শব্দ কেন ব্যবহার করছেন, তা নিয়েও সঞ্চালিকাকে প্রশ্ন করেন তিনি। সঙ্গে তাঁর সংযোজন যে তিনি মোটেই রাজ্যস্তরের কোনও ক্রিকেটার নন। সঞ্চালিকার বোঝা উচিত কাকে কোন প্রশ্ন করা হচ্ছে।
ভারত কোনও ম্যাচ না হেরে আগেই ফাইনালে পৌঁছে গিয়েছে। বুধবার পাকিস্তান বনাম বাংলাদেশ কার্যত অলিখিত সেমিফাইনাল। যে জিতবে, সেই দলই ফাইনালে ভারতের মুখোমুখি হবে।